ROZHODNUTIE RADY (SZBP) 2016/2356

z 19. decembra 2016

na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi

RADA EURÓPSKEJ ÚNIE,

so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,

so zreteľom na návrh vysokého predstaviteľa Únie pre zahraničné veci a bezpečnostnú politiku,

keďže:

PRIJALA TOTO ROZHODNUTIE:

Článok 1

Na účely vykonávania Stratégie EÚ na boj proti nedovolenému hromadeniu ručných a ľahkých zbraní (RĽZ) a ich munície a presadzovania mieru a bezpečnosti sledujú činnosti projektu strediska SEESAC zameraného na zníženie rizika nedovoleného šírenia RĽZ a ich munície a nedovoleného obchodovania s nimi v juhovýchodnej Európe, ktoré Únia podporuje, tieto konkrétne ciele:

intenzívnejšiu regionálnu spoluprácu, výmenu poznatkov a informácií, s cieľom posilniť kapacitu tvorby politiky založenej na dôkazoch,

zlepšenú kapacitu fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku,

vyššiu kapacitu, pokiaľ ide o označovanie, sledovanie a vedenie záznamov,

obmedzovanie nezákonného vlastníctva a zneužívania zbraní prostredníctvom podpory kampaní na zvyšovanie povedomia a kampaní zameraných na zber.

Tento projekt financuje Únia a jeho podrobný opis sa uvádza v prílohe.

Článok 2

1. Za vykonávanie tohto rozhodnutia zodpovedá vysoký predstaviteľ.

2. Projekt uvedený v článku 1 technicky vykonáva stredisko SEESAC.

3. Stredisko SEESAC vykonáva svoje úlohy pod vedením vysokého predstaviteľa. Vysoký predstaviteľ na tento účel uzavrie potrebné dojednania s UNDP, ktorý koná v mene strediska SEESAC.

Článok 3

1. Referenčná suma na vykonávanie projektu, ktorý financuje Únia, uvedeného v článku 1 je 6 508 136 EUR. Celkový odhadovaný rozpočet celého programu je 9 142 355 EUR. Na finančnom zabezpečení programu sa zúčastňuje Únia, Ministerstvo zahraničných vecí Nórskeho kráľovstva a príjemca.

2. Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.

3. Na správne riadenie výdavkov uvedených v odseku 1 dohliada Komisia. Na tento účel uzavrie s UNDP, ktorý koná v mene strediska SEESAC, dohodu o financovaní. V nej sa stanoví, že stredisko SEESAC má zabezpečiť zviditeľnenie príspevku Únie primerané jeho výške.

4. Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.

Článok 4

1. Vysoký predstaviteľ podáva Rade správu o vykonávaní tohto rozhodnutia na základe pravidelných štvrťročných správ, ktoré pripraví stredisko SEESAC. Uvedené správy tvoria základ pre hodnotenie, ktoré uskutoční Rada.

2. Komisia podáva správy o finančných aspektoch projektu uvedeného v článku 1.

Článok 5

1. Toto rozhodnutie nadobúda účinnosť dňom jeho prijatia.

2. Toto rozhodnutie stráca účinnosť 36 mesiacov po dátume uzavretia dohody uvedenej v článku 3 ods. 3 alebo, ak sa dohoda neuzavrie v tejto lehote, šesť mesiacov po dátume jeho nadobudnutia účinnosti.

(1) Rozhodnutie Rady 2002/842/SZBP z 21. októbra 2002 týkajúce sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. ES L 289, 26.10.2002, s. 1).

(2) Rozhodnutie Rady 2003/807/SBZP zo 17. novembra 2003, ktorým sa predlžuje účinnosť, mení a dopĺňa rozhodnutie 2002/842/SZBP týkajúce sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 302, 20.11.2003, s. 39).

(3) Rozhodnutie Rady 2004/791/SZBP z 22. novembra 2004 o predĺžení účinnosti a o zmene a doplnení rozhodnutia 2002/842/SZBP týkajúceho sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 348, 24.11.2004, s. 46).

(4) Rozhodnutie Rady 2010/179/SZBP z 11. marca 2010 na podporu činností kontroly zbraní vykonávaných strediskom SEESAC na západnom Balkáne v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 80, 26.3.2010, s. 48).

(5) Rozhodnutie Rady 2013/730/SZBP z 9. decembra 2013 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 332, 11.12.2013, s. 19).

PRÍLOHA

Návrh príspevku Únie k projektu strediska SEESAC zameraného na zníženie rizika nedovoleného šírenia ručných a ľahkých zbraní (RĽZ) a ich munície a nedovoleného obchodovania s nimi v juhovýchodnej Európe

1. Úvod a ciele

Juhovýchodná Európa naďalej ostáva oblasťou, ktorá vyvoláva osobitné obavy a predstavuje dôležitú výzvu v rámci stratégie EÚ na boj proti nedovolenému hromadeniu ručných a ľahkých zbraní (ďalej len „RĽZ“) a ich munície a nedovolenému obchodovaniu s nimi (ďalej len „stratégia EÚ pre RĽZ“). Aj napriek tomu, že v posledných rokoch sa dosiahol značný pokrok, celý rozsah hromadenia RĽZ a ich munície, nevhodné podmienky skladovania, veľký rozsah nezákonného vlastníctva a nedostatočné kapacity v oblasti tvorby a vykonávania politík aj naďalej obmedzujú účinnosť úsilia v oblasti kontroly RĽZ. Preto s cieľom zabezpečiť ďalší pokrok, zaistiť dosiahnuté výsledky a pripraviť základ pre dlhodobé riešenie, tvorí neustála podpora boja proti hrozbe, ktorú predstavuje šírenie RĽZ a nedovolené obchodovanie s nimi v juhovýchodnej Európe a z tohto regiónu, neoddeliteľnú súčasť úsilia Únie o dosiahnutie cieľov stratégie EÚ pre RĽZ.

Celkovým cieľom projektu je prispievať k medzinárodnému mieru a bezpečnosti prostredníctvom boja proti hrozbe, ktorú predstavuje rozsiahle hromadenie ručných a ľahkých zbraní a ich munície a nedovolené obchodovanie s nimi v juhovýchodnej Európe a z tohto regiónu. Zároveň sa ním posilní regionálna stabilita prostredníctvom spolupráce v rámci Rady pre regionálnu spoluprácu (ďalej len „RRS“) (nástupnícky orgán Paktu stability pre juhovýchodnú Európu) a v partnerstve s ostatnými príslušnými iniciatívami. Konkrétne sa týmto projektom zintenzívni regionálna spolupráca, výmena poznatkov a informácií a posilní kapacita tvorby politiky založenej na dôkazoch, zlepšia kapacity fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku, posilní kapacita na označovanie, sledovanie a na vedenie záznamov, a obmedzí nezákonné vlastníctvo a zneužívanie zbraní prostredníctvom podpory kampaní na zvyšovanie povedomia a podpory kampaní zameraných na zber.

Realizácia projektu sa zakladá na regionálnom pláne vykonávania boja proti šíreniu RĽZ a prinesie zvýšenú bezpečnosť a stabilitu v juhovýchodnej Európe a mimo nej, a to riešením problému šírenia RĽZ a ich munície a nedovoleného obchodovania s nimi. Projekt bude priamo prispievať k vykonávaniu bezpečnostnej stratégie EÚ, stratégie EÚ pre RĽZ, stratégie EÚ pre strelné zbrane, Zmluvy o obchodovaní so zbraňami, Akčného programu OSN na predchádzanie nedovolenému obchodovaniu s RĽZ vo všetkých jeho aspektoch, boj proti nemu a jeho odstránenie, medzinárodného nástroja na sledovanie, protokolu OSN proti strelným zbraniam a rezolúcie Bezpečnostnej rady OSN č. 1325 (2000), pričom konkrétne posilní regionálnu spoluprácu v boji proti hrozbe, ktorú predstavuje šírenie RĽZ a ich munície. Výsledky projektu tiež priamo prispejú k vykonávaniu cieľa trvalo udržateľného rozvoja č. 16 týkajúceho sa mierových a spravodlivých spoločností, a to najmä cieľa 16.1 (Výrazne obmedziť všetky formy násilia a mieru úmrtnosti na celom svete) a cieľa 16.4 (Výrazne znížiť nezákonné pohyby zbraní). Okrem toho sa projektom podporí vykonávanie akčného plánu Komisie zameraného na nedovolené obchodovanie so strelnými zbraňami a výbušninami v Únii.

Na základe úspešného vykonávania predovšetkým rozhodnutia Rady 2013/730/SZBP a v súlade so stratégiou EÚ pre RĽZ je cieľom tohto nadväzujúceho projektu ďalej posilniť národné kontrolné systémy a pokračovať v presadzovaní regionálnych mechanizmov posilňujúcich multilateralizmus na boj proti dodávkam a destabilizačnému šíreniu RĽZ a ich munície. Navyše sa s cieľom zabezpečiť, aby sa výsledky v oblasti kapacity dosiahnuté v juhovýchodnej Európe mohli uplatniť v ďalších možných oblastiach vyvolávajúcich obavy, vynaloží v rámci projektu snaha o komplexnejší regionálny rozmer prostredníctvom úsilia o cielený prenos poznatkov.

2. Výber vykonávacej agentúry a koordinácia s inými príslušnými grantovými iniciatívami

Stredisko SEESAC je spoločnou iniciatívou Rozvojového programu Organizácie Spojených národov (ďalej len „UNDP“) a RSS a ako také je ústredným bodom činností v oblasti RĽZ v juhovýchodnej Európe. Ako výkonný orgán regionálneho vykonávacieho plánu na boj proti šíreniu ručných a ľahkých zbraní (RĽZ) pracuje stredisko SEESAC od roku 2002 s národnými a medzinárodnými zainteresovanými stranami v juhovýchodnej Európe na vykonávaní holistického prístupu ku kontrole RĽZ prostredníctvom realizácie širokého spektra činností vrátane kampaní na zvyšovanie povedomia a kampaní zameraných na zber RĽZ, riadenia zásob, znižovania nadbytkov a zlepšeného označovania a lepších spôsobilostí sledovania, ako aj zlepšenej kontroly vývozu zbraní. Stredisko SEESAC takto získalo jedinečné schopnosti a skúsenosti pri vykonávaní regionálnych intervencií, ktoré zahŕňajú mnoho zainteresovaných strán, v kontexte spoločných politických a hospodárskych skutočností krajín v tomto regióne, pričom zabezpečuje zodpovednosť za činnosť na národnej aj regionálnej úrovni a dlhodobú udržateľnosť svojich činností a etablovalo sa ako hlavná autorita v regióne v oblasti kontroly RĽZ.

Stredisko SEESAC otvorilo bilaterálne a multilaterálne komunikačné kanály so všetkými príslušnými aktérmi a organizáciami. Stredisko SEESAC je tiež sekretariátom regionálnej riadiacej skupiny pre RĽZ. Okrem toho je stredisko SEESAC sekretariátom iniciatívy pre regionálny prístup k znižovaniu zásob (RASR). Stredisko SEESAC pravidelne pozývajú, aby sa zúčastnilo na všetkých príslušných regionálnych fórach, akými sú výročné zasadnutia ministrov spravodlivosti a vnútra EÚ a krajín západného Balkánu, štrukturálny proces výmeny informácii o RĽZ, ktorý vedie NATO a proces spolupráce ministerstiev obrany krajín juhovýchodnej Európy (ďalej len „SEDM“). Disponuje širokou sieťou formálnych a neformálnych partnerstiev s organizáciami, ako je RACVIAC (regionálne centrum pre overovanie a pomoc pri vykonávaní kontroly zbraní) – centrum pre bezpečnostnú spoluprácu a fórum Organizácie pre bezpečnosť a spoluprácu v Európe (OBSE) pre bezpečnostnú spoluprácu (RSC). Pravidelné koordinačné stretnutia s ďalšími agentúrami OSN, akými sú Úrad OSN pre drogy a kriminalitu (UNODC) a Úrad OSN pre otázky odzbrojenia (UNODA), sa uskutočňujú prostredníctvom mechanizmu OSN pre koordináciu činnosti týkajúcej sa ručných zbraní (CASA), ako aj iných mechanizmov. Stredisko SEESAC sa teda vyvinulo do regionálneho centra a kontaktného miesta pre širokú škálu otázok týkajúcich sa reformy sektora bezpečnosti, a to s osobitným zameraním na kontrolu RĽZ a riadenie zásob zbraní. Stredisko SEESAC má sídlo v Belehrade a v súčasnosti pôsobí v celej juhovýchodnej Európe: v Albánsku, Bosne a Hercegovine, Kosove (*1), v Moldavskej republike, Čiernej Hore, Srbsku a v bývalej Juhoslovanskej republike Macedónsko. Stredisko SEESAC pôsobilo v minulosti aj v Bulharsku, Chorvátsku a Rumunsku. Regionálna zodpovednosť sa zabezpečuje prostredníctvom regionálnej riadiacej skupiny pre RĽZ, ako aj regionálnej riadiacej skupiny pre RĽZ, v ktorých zástupcovia všetkých štátov juhovýchodnej Európy poskytujú pre činnosť strediska strategické usmernenia a predkladajú iniciatívy a žiadosti o činnosť.

Stredisko SEESAC je priekopníkom prístupu založeného na riešení spoločných problémov prostredníctvom regionálnych iniciatív, ktorým sa v juhovýchodnej Európe dosiahli impozantné výsledky, a to nielen z dôvodu výmeny kľúčových informácií a podpory zdravej konkurencie v regióne, ktorú podnecuje, ale aj preto, že pomáha pri dosahovaní trvalých a ľahko merateľných výsledkov prostredníctvom holistického spôsobu vykonávania. Účasť strediska SEESAC na všetkých príslušných regionálnych procesoch a iniciatívach (akými sú SEDM, RASR a RACVIAC) zabezpečuje včasnú a otvorenú výmenu informácií, dobrú informovanosť o situácii a prezieravosť potrebnú na zabezpečenie toho, aby sa vykonávanie neprekrývalo a aby bolo v súlade so súčasnými potrebami vlád a regiónov, ako aj s vyvíjajúcimi sa trendmi.

Stredisko SEESAC vychádza pri všetkých svojich činnostiach zo zozbieraných základných údajov a zabezpečuje schválenie a politickú podporu zo strany vnútroštátnych zainteresovaných strán ako základnú podmienku činnosti. Svoje predchádzajúce projekty, ktoré Únia financovala, vykonávalo stredisko SEESAC s veľmi vysokou mierou úspechu plánovaných činností, pričom prinášalo udržateľné výsledky budovaním a povzbudzovaním zodpovednosti jednotlivých členských štátov za svoje projekty a činnosti a presadzovalo regionálnu koordináciu, spoločné využívanie skúseností a najlepších postupov, ako aj regionálny výskum. Vďaka jeho skúsenosti v oblasti RĽZ a hlbokej znalosti regionálnych záležitostí a príslušných zainteresovaných strán je stredisko SEESAC najvhodnejším vykonávacím partnerom pre túto konkrétnu činnosť.

Projekt tiež dopĺňa existujúce úsilie o maximálnu synergiu, ktorá sa vynakladá na národnej úrovni. S osobitným prihliadnutím na Bosnu a Hercegovinu dopĺňa tento projekt dva ďalšie projekty, konkrétne:

— projekt EXPLODE, financovaný z krátkodobej zložky nástroja Únie na podporu stability a mieru a vykonávaný kanceláriou UNDP v Sarajeve v partnerstve s misiou OBSE v Bosne a Hercegovine, na posilnenie bezpečnosti občanov Bosny a Hercegoviny znížením nestabilných zásob munície a zvýšením ochrany skladov;

— projekt SECUP v Bosne a Hercegovine zameraný na zvýšenie bezpečnosti skladov munície a zbraní, ktorý spoločne vykonávajú misia OBSE v Bosne a Hercegovine a Ministerstvo obrany Bosny a Hercegoviny, pričom EUFOR im poskytuje odborné technické poradenstvo a monitoruje ochranné a bezpečnostné aspekty vykonávania projektu.

Stredisko SEESAC bude pracovať prostredníctvom koordinačného mechanizmu, ktorý vytvorilo ministerstvo obrany a medzinárodní aktéri, a bude v pravidelnom kontakte s operáciou EUFOR Althea, misiou OBSE v Bosne a Hercegovine a kanceláriou UNDP v Sarajeve, aby sa zabezpečila neustála koordinácia a komplementarita s týmito projektmi, ako aj s prebiehajúcim úsilím medzinárodného spoločenstva na riešenie otázky nadbytku zásob konvenčnej munície, ktoré vlastní Ministerstvo obrany Bosny a Hercegoviny, a na účely možných budúcich plánov kampane zameranej na zber nedovolených konvenčných zbraní v Bosne a Hercegovine. V predchádzajúcej fáze sa dosiahli významné úspechy prostredníctvom úzkej spolupráce a koordinácie s týmito dvoma projektmi, čo viedlo k efektívnejším výsledkom.

Navrhovaný projekt je súčasťou širšieho programu a stredisko SEESAC bude svoju činnosť koordinovať s týmto medzinárodným úsilím na poskytovanie pomoci:

— v Čiernej Hore s projektom MONDEM, ktorý riadi UNDP v spolupráci s OBSE; cieľom tohto projektu je pracovať na znížení rizika šírenia prostredníctvom rozvoja chránenej a bezpečnej infraštruktúry na skladovanie konvenčnej munície a systémov riadenia, na znížení rizika výbuchov, ktoré hrozí spoločenstvám, prostredníctvom demilitarizácie neškodnej voči životnému prostrediu, zničení toxického nebezpečného odpadu (tekuté raketové palivo) a na podpore reformy obrany zničením obmedzeného množstva systémov ťažkých zbraní určených Ministerstvom obrany Čiernej Hory;

— v Kosove s projektom zameraným na zmiernenie rizika, ktoré predstavujú strelné zbrane a výbušniny (ďalej len „FERM“) (predtým projekt KOSSAC), ktorý bol pôvodne určený na zníženie ozbrojeného násilia v Kosove a na zvýšenie ochrany komunít a ktorý sa zameriava na podporu zainteresovaných strán Kosova pri kontrole rozsiahleho nezákonného vlastníctva a obehu RĽZ a prostredníctvom riadenia založeného na rizikách a prístupu založeného na dôkazoch na minimalizáciu rizika týchto zbraní a výbušných materiálov;

— v Srbsku s projektom CASM, ktorý financuje Ministerstvo zahraničných vecí USA, UNDP a OBSE a ktorého účelom je posilniť bezpečnosť a ochranu vopred určených miest na skladovanie konvenčnej munície a likvidácia nahlásenej nadbytočnej munície.

Okrem toho sa v rámci projektu bude pracovať na koordinácii s vznikajúcimi iniciatívami v bývalej Juhoslovanskej republike Macedónsko s cieľom posilniť kapacity polície v súvislosti s riadením zásob.

Stredisko SEESAC je tiež v pravidelnom kontakte s OBSE, NATO a humanitárnou organizáciou Norwegian Peoples Aid, ako aj s ďalšími príslušnými aktérmi s cieľom zabezpečiť komplementárnosť činnosti, harmonogram intervencií a nákladovú efektívnosť využívania zdrojov.

3. Opis projektu

Nová etapa projektu strediska SEESAC bude vychádzať zo základu, ktorý sa vytvoril prostredníctvom výsledkov dosiahnutých v rámci rozhodnutia Rady 2013/730/SZBP, a bude sa zameriavať na štyri hlavné oblasti, pričom sa zachová celostný prístup k riešeniu hrozby, ktorí predstavujú RĽZ v regióne. Tieto štyri oblasti sa vzťahujú na strategickú/politickú úroveň, ako aj operačné aspekty, a to pri kombinácii tradičnejších prístupov kontroly RĽZ so zameraním na kapacity presadzovania práva a vytváranie sietí s ohľadom na hlavné hrozby (veľké nedostatočne zabezpečené zásoby zbraní, nedostatok informácií, nárast nedovoleného obchodovania, rozsiahly problém nezákonného vlastníctva zbraní). Konkrétne, projekt prinesie:

— intenzívnejšiu regionálnu spoluprácu, výmenu poznatkov a informácií čím sa posilní kapacita tvorby politiky založenej na dôkazoch,

— zlepšenú kapacitu fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku,

— lepšiu kapacitu na označovanie, sledovanie a na vedenie záznamov,

— obmedzovanie nezákonného vlastníctva a zneužívania zbraní prostredníctvom podpory kampaní na zvyšovanie povedomia a kampaní zameraných na zber.

Stratégia projektu sa zakladá na jedinečnom prístupe strediska SEESAC k budovaniu a posilňovaniu dôvery a spolupráce v regióne ako predpokladu na dosiahnutie konkrétnej a merateľnej transformačnej zmeny. Najmä na regionálnej úrovni sa ukázalo, že rôzne procesy, ktoré uľahčovalo stredisko SEESAC, a to zapájaním tvorcov politík, ako aj odborníkov na technickej úrovni, sú základným prvkom z hľadiska zabezpečenia priaznivého prostredia pre prenos vedomostí, výmenu odborných znalostí a informácií. Toto slúži nielen na zvýšenie kapacít v regióne, ale – čo je dôležitejšie – na budovanie dôvery a mostov spolupráce medzi inštitúciami a jednotlivými odborníkmi. Na druhej strane sa prostredníctvom atmosféry profesionálnej dôvery umožňuje dosahovanie pokroku na národnej úrovni, pokiaľ ide o otázky, ktoré sa riešia v rámci tohto projektu: fyzická bezpečnosť a riadenie zásob vrátane znižovania nadbytku, označovanie, sledovanie a vedenie záznamov, spolupráca na operačnej úrovni v oblasti presadzovania práva a cezhraničná spolupráca. Okrem toho sa tento región vďaka uplatňovaniu prístupu založeného na regionálnej spolupráci stal transparentnejším a efektívnejším, pokiaľ ide o úsilie, ktoré sa v ňom vynakladá na kontrolu obchodu so zbraňami, čoho výsledkom je, že štáty juhovýchodnej Európy patria z celosvetového hľadiska medzi najtransparentnejšie, pokiaľ ide o podávanie správ o transferoch zbraní. Týmto projektom sa preto bude naďalej podporovať regionálna spolupráca ako základný prvok umožňujúci stanoviť merateľné výsledky.

Z geografického hľadiska sa projekt vzťahuje na juhovýchodnú Európu a jeho priamymi príjemcami sú Albánsko, Bosna a Hercegovina, Kosovo, Moldavská republika, Čierna Hora, Srbsko a bývalá Juhoslovanská republika Macedónsko. Okrem toho sa v rámci projektu vyvinie úsilie o uľahčenie prenosu vedomostí a odborných znalostí do krajín východnej Európy, ktoré čelia rovnakým problémom v súvislosti s RĽZ, najmä na Ukrajinu a do Bieloruska.

3.1. Intenzívnejšia regionálna spolupráca, výmena poznatkov a informácií, čím sa posilní kapacita tvorby politiky založenej na dôkazoch

Cieľ

Naďalej posilňovať kapacitu na navrhovanie a vykonávanie politík v oblasti kontroly RĽZ založených na dôkazoch v súlade s najlepšími medzinárodnými postupmi vrátane medzinárodných noriem kontroly RĽZ, a tým prispievať k znižovaniu rizika nedovoleného šírenia RĽZ.

Opis

Na základe úspešného prístupu zameraného na uľahčovanie vytvárania sietí na regionálnej úrovni, najmä medzi orgánmi osvedčujúcimi transfery zbraní (v rámci regionálneho procesu výmeny informácií) a komisiami pre RĽZ, ktorý viedol k zintenzívneniu činnosti a zlepšeniu politík, sa touto zložkou bude naďalej uľahčovať regionálna spolupráca medzi komisiami pre RĽZ prostredníctvom pravidelných stretnutí na regionálnej úrovni, výmeny informácií a prácou na zbere údajov, ako aj posilňovanie kapacity na tvorbu politiky založenej na dôkazoch. Výsledkom práce v rámci tejto zložky bude: lepšia kapacita na tvorbu politiky prostredníctvom zlepšeného zberu a analýzy údajov vrátane podrobných prieskumov, lepšia výmena informácií a lepšie vedomosti tvorcov politík a ich vykonávateľov o zložitosti problematiky kontroly RĽZ, ako aj jej lepšie pochopenie. Transparentnosť transferov zbraní sa zvýši aj integráciou regionálneho procesu výmeny informácií o transferoch zbraní do procesu spolupráce komisií pre RĽZ, ako aj podporou zachovania transparentnosti transferov zbraní v juhovýchodnej Európe. Okrem toho sa v rámci tejto zložky plánuje preniesť odborné znalosti získané v juhovýchodnej Európe do iných regiónov na účely podpory intervencií Únie v ďalších oblastiach. Napokon sa bude v rámci tejto zložky poskytovať aj technická podpora prostredníctvom cieleného a politicky relevantného výskumu vykonávaného na požiadanie a poskytovania informácií tvorcom politík.

Konkrétne je cieľom projektu ďalšie uľahčovanie regionálneho procesu výmeny informácií prostredníctvom:

— formálnych regionálnych zasadnutí komisií pre RĽZ a príslušných orgánov zodpovedných za tvorbu politík (dvakrát ročne) so zameraním na výmenu informácií, výmenu poznatkov a štandardizáciu, ako aj výcvik,

— prenosu odborných znalostí do Bieloruska a na Ukrajinu prostredníctvom uľahčenia účasti na formálnych zasadnutiach, ako aj prekladu a šírenia existujúcich nástrojov na kontrolu RĽZ.

Okrem toho sa kapacity na tvorbu politiky založenú na dôkazoch posilnia prostredníctvom:

— zlepšenia a aktualizácie východiskových údajov o situácii v oblasti RĽZ v jednotlivých regiónoch prostredníctvom regionálneho prieskumu týkajúceho sa RĽZ (vrátane národných prieskumov), čím sa posúdia zmeny, ku ktorým došlo od posledného prieskumu (2006) na základe zlepšenej metodiky,

— zlepšenia zberu údajov a analýzy spôsobilostí prostredníctvom rozvoja a nepretržitej aktualizácie monitorovacieho nástroja na základe online platformy strediska SEESAC „Targeting Weapons“ (Zameranie na zbrane), posilneného prostredníctvom pravidelného šírenia publikácie „SEE SALW Monitor“ (Monitorovanie RĽZ v juhovýchodnej Európe), v ktorej sú zhromaždené relevantné údaje a ktorá umožňuje sledovanie trendov,

— posilňovania riadenia poznatkov prostredníctvom systematického zhromažďovania získaných poznatkov a udržiavania prevádzky online platformy na výmenu informácií a jej posilňovania prostredníctvom rozvoja znalostných produktov, ktoré sú relevantné z politického hľadiska, na požiadanie,

— poskytovania technického poradenstva a odborných znalostí na požiadanie s cieľom posilniť rozvoj, navrhovanie, prijímanie a vykonávanie politík.

S cieľom zlepšiť účinnosť politík v oblasti kontroly RĽZ a zabezpečiť, aby sa ich vykonávaním zvýšila bezpečnosť žien, ako aj mužov, sa rodové hľadisko začlení do politík v oblasti kontroly RĽZ a bude sa riešiť prostredníctvom technického poradenstva a odborných znalostí, rozvoja znalostných produktov a odbornej prípravy s osobitným zameraním na domáce násilie.

Dosiahne sa to prostredníctvom plne participatívneho prístupu, čím sa dosiahne nielen konečný výsledok, ale aj rozvoj kapacít a podpora kľúčových inštitúcií pri prijímaní rozhodnutí, čím sa zabezpečí udržateľnosť intervencie.

Výsledky projektu/ukazovatele vykonávania:

Týmto projektom sa pomôže znížiť riziko šírenia prostredníctvom posilňovania kapacít, pokiaľ ide o navrhovanie, prijímanie a vykonávanie politík v oblasti kontroly RĽZ založených na dôkazoch:

— uverejnením prieskumu RĽZ a stanovením a aktualizáciou východiskového stavu,

— zabezpečením pravidelného zberu, analýzy a šírenia údajov,

— rozvojom alebo aktualizáciou až desiatich politicky relevantných znalostných produktov,

— umožnením výmeny informácií, prenosu a štandardizácie vedomostí,

— poskytovaním technického poradenstva a budovania kapacít prostredníctvom až troch výcvikov,

— zorganizovaním až šiestich formálnych zasadnutí komisií pre RĽZ,

— uľahčovaním prenosu vedomostí.

3.2. Zlepšená kapacita fyzickej bezpečnosti a riadenia zásob prostredníctvom zvýšenia bezpečnosti infraštruktúry, znižovania nadbytkov a výcviku

Cieľ

Znížiť riziko šírenia prostredníctvom zlepšenia bezpečnosti zásob zbraní a munície a zníženia nadbytočných zásob RĽZ a ich munície v skladoch.

Opis

Stredisko SEESAC od roku 2010 úspešne uplatňuje dvojaký prístup: 1) zlepšenie bezpečnosti skladovacích miest a 2) budovanie kapacity personálu povereného riadením zásob, čím sa výrazne zlepšili bezpečnostné ustanovenia a znížilo riziko nechceného šírenia zásob RĽZ a ich munície. V súlade s komplexným prístupom k fyzickej bezpečnosti a riadeniu zásob RĽZ a ich munície sa v novej fáze tento prístup rozšíri jeho zlúčením so znížením nadbytkov, čím sa bude naďalej znižovať riziko šírenia. Preto sa v rámci projektu bude pokračovať vo zvyšovaní bezpečnosti skladov zbraní a munície v juhovýchodnej Európe, a to poskytovaním ďalšej osobitnej technickej pomoci a pomoci v oblasti infraštruktúry v súlade s najlepšími medzinárodnými postupmi a normami.

Napriek tomu, že v súlade s rozhodnutím Rady 2013/730/SZBP sa bezpečnosť vo vojenských priestoroch na skladovanie výrazne zvýšila, stredisko SEESAC identifikovalo zásoby polície a ministerstiev vnútra ako zdroj obáv z dôvodu nedostatku kapacít na ochranu, nedostatočných spôsobilostí vedenia záznamov a riadenia zásob a komplexnejších systémov, ktoré súčasťou je vytváranie zbraní, ako aj zabavené strelné zbrane. Preto sa v rámci tejto zložky budú podporovať ministerstvá vnútra a policajné orgány s cieľom:

— zvýšiť bezpečnosť zásob prostredníctvom modernizácie infraštruktúry so zameraním na nákladovú efektívnosť v policajných skladovacích zariadeniach v Albánsku, Bosne a Hercegovine, Moldavskej republike, Čiernej Hore, Srbsku a Kosove. Modernizácia bude zameraná na sklady centrálnej polície, ako aj priestory, v ktorých sa skladujú dôkazy, v hlavných policajných staniciach s cieľom poskytnúť čo najúčinnejšie a nákladovo najefektívnejšie zvýšenie bezpečnosti zásob,

— zlikvidovať až do 50 000 nadbytočných a zabavených RĽZ v regióne a až do 500 000 kusov munície RĽZ,

— podporovať rozvoj kapacít prostredníctvom výcviku regionálnej skupiny školiteľov ministerstiev vnútra a podpory pri výcvikoch na národnej úrovni v oblasti fyzickej bezpečnosti a riadenia zásob, a to na základe osnov strediska SEESAC otestovaných v súlade s rozhodnutím Rady 2013/730/SZBP.

Výsledky projektu/ukazovatele vykonávania:

Projekt prinesie značné zníženie rizika šírenia RĽZ prostredníctvom zvýšenia bezpečnosti zásob a zníženia počtu nadbytočných a zabavených RĽZ, výbušnín a munície, ktoré skladujú ministerstvá vnútra a policajné orgány v Albánsku, Bosne a Hercegovine, Kosove, Moldavskej republike, Čiernej Hore a Srbsku:

— bezpečnosť centrálnych skladov (7) zlepšená v súlade s medzinárodnými normami a najlepšími postupmi,

— zvýšená bezpečnosť priestorov, v ktorých sa skladujú dôkazy (15),

— celkovo zlikvidovaných až 50 000 kusov konvenčných zbraní,

— celkovo demilitarizovaných alebo zlikvidovaných až 500 000 kusov munície a výbušnín, v súvislosti s ktorými hrozí riziko šírenia.

3.3. Posilnená kapacita na označovanie, sledovanie a vedenie záznamov

Cieľ

Znížiť hrozbu nedovoleného obchodovania so strelnými zbraňami zlepšením kapacít v oblasti presadzovania práva v juhovýchodnej Európe v súvislosti s označovaním a sledovaním prostredníctvom prístupu založeného na regionálnej spolupráci na základe rozsiahlejšieho zhromažďovania, analýzy a výmeny informácií.

Opis

Vzhľadom na nárast nedovoleného obchodovania so strelnými zbraňami zameraného na Úniu, ako aj nárast používania strelných zbraní v rámci organizovanej trestnej činnosti a teroristických útokov je rozvoj spoľahlivých systémov a mechanizmov na zhromažďovanie a výmenu informácií základným prvkom úsilia vynakladaného v boji proti tejto hrozbe. Preto sa v niekoľkých posledných rokoch vynaložilo značné úsilie na zintenzívnenie spolupráce, ako aj na zlepšenie vedomostí o jave obchodovania so zbraňami a na jeho pochopenie a zároveň sa navrhli účinné opatrenia na jeho obmedzenie. Stredisko SEESAC je prostredníctvom svojej dlhoročnej práce v regióne, a najmä prostredníctvom úspešného vykonávania rozhodnutia Rady 2013/730/SZBP vrátane vytvorenia a podpory siete odborníkov juhovýchodnej Európy pre strelné zbrane (ďalej len „sieť SEEFEN“), na čele tohto úsilia, pričom pôsobí ako iniciátor procesov spolupráce a zároveň pracuje na posilnení kapacity orgánov presadzovania práva týkajúcej sa označovania, sledovania a vedenie záznamov, a to aj prostredníctvom technickej pomoci a podpory v súvislosti s vytváraním a zlepšovaním systémov vedenie záznamov. Táto činnosť bude vychádzať zo základu vytvoreného v predchádzajúcom období:

— ďalším posilňovaním siete SEEFEN, ktorá sa bude zároveň používať ako platforma pre intenzívnejšiu spoluprácu medzi orgánmi presadzovania práva v juhovýchodnej Európe na účely boja proti nedovolenému obchodovaniu s RĽZ a ich muníciou. Predovšetkým sa bude podporovať sieť SEEFEN, a to prostredníctvom nepretržitého uľahčovania stretnutí odborníkov (dvakrát ročne) a posilnenia výmeny informácií. Podpora sa okrem toho bude poskytovať odborníkom na strelné zbrane, a to prostredníctvom cieleného výcviku a technického poradenstva, popri nákladovo efektívnom výberovom poskytovaní technickej pomoci prostredníctvom poskytovania vybavenia (dovoz strojov na označovanie zbraní) pre orgány presadzovania práva;

— podporou vytvorenia, u všetkých siedmich príjemcov, kontaktných miest pre strelné zbrane – centrálnych jednotiek pre zhromažďovanie a analýzu informácií podporujúcich vyšetrovateľov a prokurátorov, ktorými sa umožní vytvorenie a aktualizácia súboru spravodajských informácií o obchodovaní so strelnými zbraňami cez územie juhovýchodnej Európy;

— nadviazaním na prácu vykonanú na posilňovaní systémov registrácie a spôsobilostí spravodajských služieb v oblasti balistických rakiet, ako aj na odporúčania regionálnej štúdie uskutočniteľnosti;

— úzkou spoluprácou so systémom Interpolu na vedenie záznamov o nezákonných strelných zbraniach a ich sledovanie (iARMS) s cieľom podporovať kapacity policajných orgánov v juhovýchodnej Európe, pokiaľ ide o zhromažďovanie, spracúvanie a výmenu údajov o stratených alebo odcudzených RĽZ.

Všetky činnosti strediska SEEFEN sa budú úzko koordinovať s úsilím, ktoré vynakladá EUROPOL, európski odborníci na strelné zbrane, GR pre migráciu a vnútorné veci, Interpol, Eurojust a Frontex, ako aj ďalší relevantní aktéri, a budú k tomuto úsiliu prispievať. Touto časťou projektu sa podporí posilnenie účinného právneho štátu, obmedzenie, registrácia RĽZ a meranie ich množstiev a dopytu po nich. Projekt je navrhnutý v súlade s Akčným programom OSN na predchádzanie nedovolenému obchodovaniu s RĽZ vo všetkých jeho aspektoch, boj proti nemu a jeho odstránenie, medzinárodným nástrojom na sledovanie, protokolom OSN proti strelným zbraniam, so smernicou Rady 91/477/EHS a so spoločnou pozíciou Rady 2008/944/SZBP, a preto posilní ich vykonávanie tým, že zlepší schopnosť inštitúcií v juhovýchodnej Európe označovať a sledovať zbrane a viesť o nich záznamy, pričom sa zameria predovšetkým na spôsobilosti vypracovať správny súbor spravodajských informácií s cieľom navrhnúť účinné protiopatrenia v súvislosti s hrozbou, ktorú predstavuje nedovolené obchodovanie.

Výsledky projektu/ukazovatele vykonávania:

— posilnenie a zintenzívnenie práce siete SEEFEN a usporiadanie šiestich zasadnutí (dvakrát ročne) zameraných na vytváranie sietí a výmenu informácií medzi odborníkmi na strelné zbrane pôsobiacimi v oblasti presadzovania práva,

— zlepšenie online platformy siete SEEFEN na výmenu informácií,

— posilnenie kapacít členov siete SEEFEN prostredníctvom cieleného výcviku a poskytovania technickej podpory a poradenstva,

— vytvorenie a sprevádzkovanie kontaktných miest pre strelné zbrane u všetkých siedmich príjemcoch,

— posilnenie kapacity v oblasti forenzných vied na účely sledovania,

— vytvorenie účinného systému označovania s obstarávaním strojov na označovanie,

— zlepšenie kapacity na výmenu informácií a spravodajských informácií súvisiacich so strelnými zbraňami v juhovýchodnej Európe;

3.4. Obmedzovanie nezákonného vlastníctva a zneužívania zbraní prostredníctvom podpory kampaní na zvyšovanie povedomia a kampaní zameraných na zber

Cieľ

Zvýšiť regionálnu bezpečnosť prostredníctvom boja proti rozsiahlemu nezákonnému vlastníctvu strelných zbraní s pomocou kampaní na zvyšovanie povedomia a kampaní zameraných na zber.

Opis

Na základe dedičstva konfliktov z minulosti a z dôvodu tradičného vzťahu obyvateľstva v juhovýchodnej Európe k zbraniam vznikol vážny problém nelegálneho vlastníctva zbraní vo veľkom rozsahu (odhaduje sa na niekoľko miliónov kusov). Predstavuje vážnu hrozbu pre mier a stabilitu nielen v regióne, ale aj mimo neho. Napriek určitému úspechu, ktorý sa dosiahol v minulosti v rámci úsilia o jeho obmedzenie, je nezákonné vlastníctvo aj naďalej vážnym problémom v celom regióne, z ktorého sa potenciálne zásobujú dodávatelia v rámci nedovoleného obchodovania, ktorí sa zameriavajú na Úniu. Tento problém si však vyžaduje dlhodobé riešenie zamerané na zmenu postojov a názorov prostredníctvom nepretržitých cielených intervencií. Zložitosť problému si vyžaduje prehodnotenie prístupov uplatňovaných doteraz a potrebu vytvoriť silnú východiskovú analýzu dôvodov, prečo si jednotlivci ponechávajú nelegálne zbrane. V predchádzajúcej fáze sa preukázalo, že je potrebné neustále sa usilovať o šírenie informácií a zvyšovanie povedomia s cieľom obmedziť nezákonné vlastníctvo strelných zbraní, ktoré zostáva jednou z najbezprostrednejších hrozieb. Preto sa v rámci tejto zložky navrhuje trvalejšie úsilie o zvýšenie povedomia o nebezpečenstvách, ktoré predstavuje nezákonné vlastníctvo, ako aj o zvýšenie miery odovzdania RĽZ prostredníctvom uplatňovania inovačných metodík a prístupov so zameraním na občana. Dosiahne sa to prostredníctvom:

— regionálneho prieskumu, ktorým sa dosiahne komplexné pochopenie javov, na ktorých sa zakladá nezákonné vlastníctvo zbraní,

— rozvoja a uskutočňovania inovačných kampaní zameraných na zvyšovanie povedomia a (ak je to možné) kampaní zameraných na zber s cieľom obmedzovať rozsah nezákonného vlastníctva.

Činnosti sa budú vykonávať v partnerstve s veľkým počtom inštitúcií a s organizáciami občianskej spoločnosti, čím sa vytvorí základ pre dlhodobé úsilie zamerané na riešenie tohto problému.

Výsledky projektu/ukazovatele vykonávania

Projektom sa prispeje k celkovému poklesu dopytu a obmedzeniu nezákonného vlastníctva zbraní prostredníctvom:

— lepšieho pochopenia javu nezákonného vlastníctva prostredníctvom hĺbkovej štúdie postoja,

— zvýšenia povedomia o nebezpečenstvách, ktoré predstavuje nezákonné vlastníctvo zbraní, munície a výbušnín, ktoré sa dosiahne uskutočňovaním kampaní v celom regióne;

4. Príjemcovia

Priamymi príjemcami projektu budú vnútroštátne inštitúcie zodpovedné za kontrolu RĽZ v juhovýchodnej Európe. Pokiaľ ide o riadenie zásob, ministerstvá vnútra a policajné orgány Albánskej republiky, Bosny a Hercegoviny, Kosova, Moldavskej republiky, Čiernej Hory, Srbska a bývalej Juhoslovanskej republiky Macedónsko budú mať z budovania kapacít, zlepšenej infraštruktúry na skladovacích miestach a podpory znižovania zásob prospech. Tieto ministerstvá budú tiež priamymi príjemcami posilnených spôsobilostí na označovanie a sledovanie RĽZ a na vedenie záznamov o nich a budú mať výhody, ktoré vyplynú z činnosti regionálnej siete odborníkov na strelné zbrane. Napokon, komisie pre RĽZ a ďalšie inštitúcie zodpovedné za kontrolu RĽZ v juhovýchodnej Európe budú mať prospech zo školení a spoločného využívania informácií, ako aj z regionálnej spolupráce. Okrem toho budú hlavné inštitúcie poverené kontrolou RĽZ v Bielorusku a na Ukrajine využívať obmedzený a cielený prenos poznatkov.

Navrhované činnosti sú v plnej miere v súlade s národnými prioritami kontroly RĽZ a podporili ich príslušné vnútroštátne orgány kontroly RĽZ, ktoré tak vyjadrili svoj súhlas a záväzok k dosiahnutiu výsledkov projektu.

Široká verejnosť krajín juhovýchodnej Európy a Únie, ktorá je ohrozená rozsiahlym šírením RĽZ, získa z tohto projektu nepriamo, keďže sa riziko zníži.

5. Zviditeľnenie Únie

Stredisko SEESAC prijme všetky príslušné opatrenia na propagáciu skutočnosti, že túto činnosť financuje Únia. Takéto opatrenia sa vykonajú s súlade s oznámením Komisie a manuálom pre komunikáciu a zviditeľnenie vonkajších činností Európskej únie. Stredisko SEESAC teda zabezpečí viditeľnosť príspevku Únie prostredníctvom vhodného označovania a publicity, pričom za vyzdvihne úloha Únie, zabezpečí sa transparentnosť jej činností a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Európskej únie v súlade s usmerneniami Únie pre vhodné používanie a presnú reprodukciu vlajky.

Vzhľadom na to, že plánované činnosti sa veľmi líšia čo do rozsahu a povahy, využije sa škála propagačných nástrojov vrátane tradičných médií, webových stránok, sociálnych médií a informačných a propagačných materiálov vrátane grafických znázornení informácií, letákov, bulletinov, tlačových správ a iných, podľa potreby. Publikácie, verejné podujatia, kampane, vybavenie a stavebné práce nakúpené v rámci projektu budú zodpovedajúcim spôsobom označené. S cieľom ešte viac zvýšiť vplyv prostredníctvom zvýšenia povedomia jednotlivých vlád a verejnosti v jednotlivých krajinách, medzinárodného spoločenstva a miestnych a medzinárodných médií sa každá cieľová skupina projektu osloví vhodným jazykom. Osobitný dôraz sa bude klásť na nové médiá a prítomnosť na internete.

6. Dĺžka trvania

Na základe skúseností s vykonávaním rozhodnutia Rady 210/179/SZBP a s prihliadnutím na regionálny rozsah projektu, počet príjemcov a počet a komplexnosť plánovaných činností je časový rámec na vykonávanie 36 mesiacov.

7. Všeobecná štruktúra

Technickým vykonávaním tejto činnosti bol poverený UNDP, ktorý koná v mene strediska SEESAC, regionálne iniciatívy, ktoré pracujú v rámci mandátu UNDP, a Rada pre regionálnu spoluprácu, ktorá je následníckym orgánom Paktu stability pre juhovýchodnú Európu. Stredisko SEESAC je výkonným orgánom regionálneho vykonávacieho plánu pre juhovýchodnú Európu na boj proti šíreniu ručných a ľahkých zbraní (RĽZ) a ako také je ústredným bodom všetkých činností v oblasti RĽZ v regióne juhovýchodnej Európy.

UNDP, ktorý koná v mene strediska SEESAC, nesie celkovú zodpovednosť za vykonávanie činností projektu a za realizáciu projektu. Trvanie projektu je naplánované na tri roky (36 mesiacov).

8. Partneri

Stredisko SEESAC bude priamo vykonávať činnosť v úzkej spolupráci s komisiami pre RĽZ, ako aj s ministerstvami vnútra Albánska, Bosny a Hercegoviny, Kosova, Moldavskej republiky, Čiernej Hory, Srbska a bývalej Juhoslovanskej republiky Macedónsko. Ostatné príslušné inštitúcie sa budú úzko zapájať, najmä v rámci činností 3.4 v súlade so stanoveným holistickým prístupom viacerých zainteresovaných strán ku kontrole RĽZ.

9. Predkladanie správ

Správy tak popisné, ako aj finančné sa vzťahujú na celú činnosť opísanú v príslušnej dohode pre daný príspevok a na jej rozpočet, bez ohľadu na to, či túto činnosť Komisia financuje úplne alebo čiastočne.

Štvrťročne sa predkladajú správy o pokroku, v ktorých sa zaznamená a monitoruje pokrok k naplneniu hlavných výsledkov.

10. Odhadovaný rozpočet

Odhadované celkové náklady na projekt financovaný zo strany Únie sú 6 508 136 EUR.

(*1) Týmto označením nie sú dotknuté pozície k štatútu a označenie je v súlade s rezolúciou BR OSN č. 1244 a so stanoviskom Medzinárodného súdneho dvora k vyhláseniu nezávislosti Kosova.